І яна абрала рэжысёрскі факультэт Кішынёўскага інстытута мастацтваў. Там жа ўпершыню паспрабавала сябе ў якасці артысткі — прымала ўдзел у студэнцкіх урыўках. Потым па размеркаванні трапіла ў Кішынёўскі фальклорны тэатр імя Крангэ. А са сваім будучым мужам рэжысёрам Віталём Баркоўскім пазнаёмілася ў 1990 годзе ў Маскве на фестывалі славянскіх краін “Інтэрнацыянал”. У зале сядзелі толькі двое мужчын — Віталь Баркоўскі і Мікола Трухан (кіраўнік тагачаснага тэатра “Дзе-Я”). Яны здаліся ёй вельмі самавітымі. А праз некалькі дзён у аўтобусе, на якім разам дабіраліся ў гасцініцу, Віталь Міхайлавіч ці то жартам, ці то ўсур’ёз зрабіў дзяўчыне прапанову. Анжаліка, не ведаючы, што адказаць, перавяла ўсё ў жарт. А праз некалькі дзён зразумела, што знайшла роднасную душу. Ну а потым пачалося шчаслівае сямейнае і супольнае творчае жыццё.